b'\n_START_ARTICLE_\nExili republic\xc3\xa0 espanyol\n_START_SECTION_\nDespla\xc3\xa7aments de poblaci\xc3\xb3 durant la guerra\n_START_PARAGRAPH_\nDurant els primers mesos de la guerra i particularment en el per\xc3\xadode d\'agost a desembre de 1936, marcats pels episodis de viol\xc3\xa8ncia sistem\xc3\xa0tica en contra de la poblaci\xc3\xb3 civil, tant com a resultat de la repressi\xc3\xb3 per motius ideol\xc3\xb2gics, per part de les forces revoltades com pels partidaris de la revoluci\xc3\xb3 social, i l\'avan\xc3\xa7 de les operacions militars, es van produir els primers despla\xc3\xa7aments de refugiats i exiliats principalment cap a Fran\xc3\xa7a, caracteritzats pel seu car\xc3\xa0cter encara provisional, per la qual cosa agrupava persones provinents d\'Arag\xc3\xb3, Catalunya i el Pa\xc3\xads Basc, ja per la seva condici\xc3\xb3 de proximitat al b\xc3\xa0ndol revoltat, en el cas de les dues primeres, o de partidaris del Govern que fugien de l\'aven\xc3\xa7 del front d\'Irun, el darrer, o simplement de persones "neutrals" que es veien amena\xc3\xa7ades pel clima d\'hostilitat i viol\xc3\xa8ncia. Entre l\'estiu de 1936 i l\'octubre de 1937 2.000 refugiats catalans van ser traslladats en camps d\'acollida francesos. La gran majoria eren homes en edat militar que no volien anar al front._NEWLINE_A mesura que es desenvolupava el conflicte, el car\xc3\xa0cter provisional inicial va prendre un car\xc3\xa0cter m\xc3\xa9s permanent i massiu en el cas dels despla\xc3\xa7ats propers al b\xc3\xa0ndol republic\xc3\xa0 fins al punt que, si b\xc3\xa9 els episodis de fugida en desbandada continuarien produint-se, es van emprendre accions des del govern republic\xc3\xa0 per a ordenar de manera planificada algunes de les evacuacions, particularment les de menors. L\'octubre de 1936 fou constitu\xc3\xafda l\'Oficina Central d\'Evacuaci\xc3\xb3 i Assist\xc3\xa8ncia al Refugiat, poc abans de la batalla de Madrid, en previsi\xc3\xb3 de realitzar operacions massives d\'evacuaci\xc3\xb3 cap a la costa mediterr\xc3\xa0nia, mentre que al novembre va ser creat en Par\xc3\xads el Comit\xc3\xa9 d\'Accueil aux enfants d\'Espagne per part de la CGT. Les primeres evacuacions de nens es van produir des de Madrid i Val\xc3\xa8ncia, amb l\'enviament de 100 menors cap a l\'URSS al febrer de 1937, i des del Pa\xc3\xads Basc, on es van evacuar 450 persones cap a l\'illa francesa d\'Oleron, en la col\xc3\xb2nia "Casa Joiosa". M\xc3\xa9s endavant, prop de 300 d\'ells van ser portats a Par\xc3\xads i els restants a Oostduinkerke (B\xc3\xa8lgica)._NEWLINE_Bartolom\xc3\xa9 Bennassar assenyala que prop de 10.000 ciutadans del Pa\xc3\xads Basc, fugiren per carretera cap a Fran\xc3\xa7a, o per via mar\xc3\xadtima cap a Marsella i Alg\xc3\xa8ria._NEWLINE_Les operacions militars al front del Nord, que van fer aven\xc3\xa7ar els franquistes des de Biscaia fins a Santander en la primavera de 1937 provocaren una nova onada de milers d\'exiliats, amb una part significativa de nens, aquest cop exclusivament republic\xc3\xa0 cap a Bordeus, La Rochelle i Lorient. El 1938, despr\xc3\xa9s de la batalla de la bossa de Bielsa i la retirada de la 43a Divisi\xc3\xb3 de l\'Ex\xc3\xa8rcit Popular, es produ\xc3\xad un nou despla\xc3\xa7ament hum\xc3\xa0 a Arag\xc3\xb3n que marxaren directamente a l\'altra banda de la frontera. A finals de 1938, s\'estima que a territori franc\xc3\xa8s hi restaven 40.000 emigrats encara que es considerava que mantenien una situaci\xc3\xb3 de despla\xc3\xa7ament provisional._NEWLINE_El major devessall es va produir durant l\'Ofensiva de Catalunya (gener-febrer de 1939). Durant unes tres setmanes m\xc3\xa9s de mig mili\xc3\xb3 de persones van fugir des de Catalunya cap a Fran\xc3\xa7a. Sobretot en els primers mesos una gran part dels fugits va ser internat en els camps que el govern franc\xc3\xa8s de Daladier hi va habilitar, que amb prou feines constaven de filats de pues a la vora del Mar Mediterrani. Les condicions als camps van ser deplorables, com en el cas del Camp de Gurs. En aquests primers mesos es va produir el retorn a l\'Espanya (ja totalment dominada pels franquistes) d\'entorn de la meitat dels qui es van refugiar inicialment a Fran\xc3\xa7a._NEWLINE_Poques setmanes abans de la fi de la guerra, l\'informe Vali\xc3\xa8re realitzat a petici\xc3\xb3 del Govern franc\xc3\xa8s estimava el 9 de mar\xc3\xa7 de 1939 la pres\xc3\xa8ncia d\'uns 440.000 refugiats a Fran\xc3\xa7a, dels quals 170.000 eren dones, nens i ancians, 220.000 soldats i milicians, 40.000 inv\xc3\xa0lids i 10.000 ferits.\n_START_SECTION_\nEvoluci\xc3\xb3 posterior de l\'exili republic\xc3\xa0\n_START_PARAGRAPH_\nAlguns dels exiliats, principalment els homes en edat militar, es van veure immersos com a combatents en la imminent Segona Guerra Mundial quan el govern franc\xc3\xa8s els va oferir solament tres opcions: tornar a Espanya, enrolar-se en les tropes franceses, o enrolar-se en batallons destinats a treballs for\xc3\xa7ats. La tornada a Espanya va ser escollida pels qui es consideraven menys compromesos amb el r\xc3\xa8gim republic\xc3\xa0, per\xc3\xb2 la majoria va romandre a Fran\xc3\xa7a integrat en batallons de treball for\xc3\xa7at o enrolats en l\'ex\xc3\xa8rcit franc\xc3\xa8s. Els exiliats espanyols van lluitar principalment durant la Batalla de Fran\xc3\xa7a el 1940, per\xc3\xb2 tamb\xc3\xa9 va haver-hi espanyols (militants exiliats del PCE) lluitant a l\'URSS des de 1941, altres exiliats enrolats en la Legi\xc3\xb3 Estrangera Francesa al Nord d\'\xc3\x80frica i en la resta dels escenaris d\'aquesta guerra, ja sigui com a combatents regulars o participant en accions de la Resist\xc3\xa8ncia. Gaireb\xc3\xa9 9.000 republicans espanyols es van trobar tamb\xc3\xa9 entre els qui van sofrir la deportaci\xc3\xb3 als camps de concentraci\xc3\xb3 nazis._NEWLINE_Una part de l\'exili republic\xc3\xa0, format principalment per professionals i intel\xc2\xb7lectuals, va marxar a Hispanoam\xc3\xa8rica, que es va beneficiar d\'un elenc intel\xc2\xb7lectual i art\xc3\xadstic format en la seva major part per les institucions derivades del Krausisme, la Instituci\xc3\xb3n Libre de Ense\xc3\xb1anza, la Junta per a l\'Ampliaci\xc3\xb3 d\'Estudis, la Residencia de Estudiantes, el Centre d\'Estudis Hist\xc3\xb2rics, l\'Instituto Escuela i el Museu Pedag\xc3\xb2gic Nacional, entre altres. Aquesta fugida de cervells va empobrir la vida cultural de la postguerra espanyola i va enriquir en canvi la dels pa\xc3\xafsos d\'acolliment: Argentina, M\xc3\xa8xic (gr\xc3\xa0cies al suport del president L\xc3\xa1zaro C\xc3\xa1rdenas) i Estats Units entre altres. M\xc3\xa9s de cinc-cents metges espanyols van anar a parar a M\xc3\xa8xic, impedits de tornar a Espanya per la seva coneguda oposici\xc3\xb3 al franquisme._NEWLINE_La generaci\xc3\xb3 del 14, la generaci\xc3\xb3 del 27 i les avantguardes hist\xc3\xb2riques emigraren majorit\xc3\xa0riament. Bi\xc3\xb2legs com Severo Ochoa o Enrique Rioja Lo Bianco, f\xc3\xadsics com Arturo Duperier Vallesa o Blas Cabrera, qu\xc3\xadmics com Enrique Moles, matem\xc3\xa0tics com Enrique Gonz\xc3\xa1lez Jim\xc3\xa9nez, Ricardo Vin\xc3\xb3s Santos o Lorenzo Alcaraz, astr\xc3\xb2noms com Pedro Carrasco Garrorena o Marcelo Santal\xc3\xb3, ocean\xc3\xb2grafs com Od\xc3\xb3n de Buen, escriptors com Manuel Aza\xc3\xb1a, Max Aub, Ram\xc3\xb3n Jos\xc3\xa9 Sender, Arturo Barea, Manuel And\xc3\xbajar, Rafael Alberti, Pedro Salinas, Luis Cernuda, Emilio Prados, Manuel Altolaguirre, Paul\xc3\xad Masip i Roca, cineastes com Luis Bu\xc3\xb1uel, artistes com Josep Gausachs, \xc3\x93scar Dom\xc3\xadnguez o Pablo Ruiz Picasso, historiadors com Claudio S\xc3\xa1nchez Albornoz, fil\xc3\xb2legs com Tom\xc3\xa1s Navarro Tom\xc3\xa1s, pedagogs com Jos\xc3\xa9 Castillejo o Lorenzo Luzuriaga, fil\xc3\xb2sofs com Juan David Garc\xc3\xada Bacca, assagistes com Anselmo Carretero, entre d\'altres, mai no tornaren a Espanya o ho van fer quan eren ben ancians, nom\xc3\xa9s despr\xc3\xa9s de la restauraci\xc3\xb3 de la democr\xc3\xa0cia. No menys dura, i potser molt m\xc3\xa9s, fou la superviv\xc3\xa8ncia dels qui optaren per quedar-se i foren represaliats per haver donat suport a la Rep\xc3\xbablica, com Antonio Rodr\xc3\xadguez Mo\xc3\xb1ino, o van viure silenciats en una mena d\'exili interior, com Juan Gil-Albert Sim\xc3\xb3n o Vicente Aleixandre, que mantenien d\'una o altra manera serioses difer\xc3\xa8ncies amb la ideologia oficial del franquisme.'